Avainsanat

Tiivistelmä



Avainsanat

1. Yhteisön tavaramerkki – Yhteisön tavaramerkin määritelmä ja hankkiminen – Suhteelliset hylkäysperusteet – Väite, jonka on tehnyt sellaisen aikaisemman tavaramerkin haltija, joka on sama tai samankaltainen kuin haettu tavaramerkki ja joka on rekisteröity samoja tai samankaltaisia tavaroita tai palveluja varten – Sekaannusvaara haetun tavaramerkin ja aikaisemman tavaramerkin välillä – Sana- ja kuviomerkki HAPPY DOG sekä sanamerkki HAPPIDOG

(Neuvoston asetuksen N:o 40/94 8 artiklan 1 kohdan b alakohta)

2. Yhteisön tavaramerkki – Yhteisön tavaramerkin vaikutukset – Rajoitukset – Asetuksen N:o 40/94 12 artikla – Kohde – Soveltumattomuus rekisteröintimenettelyssä

(Neuvoston asetuksen N:o 40/94 12 artikla)

Tiivistelmä

1. Sana- ja kuviomerkin HAPPY DOG, jonka rekisteröintiä yhteisön tavaramerkiksi on haettu Nizzan sopimukseen pohjautuvan luokituksen luokkaan 31 kuuluvia ”koirien ravintoaineita” varten, ja sanamerkin HAPPIDOG, joka on aikaisemmin rekisteröity Yhdistyneessä kuningaskunnassa näitä samoja tavaroita varten, välillä on sekaannusvaara Yhdistyneestä kuningaskunnasta olevan keskivertokuluttajan kannalta.

Asianomaiset merkit ovat nimittäin yhteneväisiä merkityssisältönsä osalta, sillä ne tuovat kohdeyleisölle mieleen, että näiden tuotteiden nauttiminen tekee koiran iloiseksi. Kun otetaan huomioon se, että nämä tavarat ovat samoja ja että kyseessä olevat merkit ovat merkityssisällöltään samankaltaisia, sekä se, että lausuntatapa on selvästikin sama, ulkoasuun liittyvät mahdolliset eroavaisuudet merkkien välillä eivät ole sellaisia, että ne poistaisivat sekaannusvaaran kyseisen yleisön mielessä.

Sekaannusvaaraa ei lisäksi voida kyseenalaistaa koirien ravintoaineista käytettävien sanojen happy dog mahdollisella kuvailevuudella, mistä olisi seurauksena, että aikaisemman tavaramerkin itsensä katsottaisiin olevan vähäisessä määrin erottamiskykyinen. Se seikka, että asianomaiset tavarat ovat samoja, yhdessä sen seikan kanssa, että asianomaiset merkit ovat hyvin samankaltaisia, on nimittäin riittävä sen päätelmän tekemiseksi, että kyseinen vaara on olemassa, sillä ne seikat, jotka ovat merkityksellisiä sekaannusvaaran arvioinnissa, ovat keskenään riippuvaisia.

(ks. 42 ja 44–46 kohta)

2. Yhteisön tavaramerkistä annetun asetuksen N:o 40/94 12 artikla, joka koskee yhteisön tavaramerkkiin kohdistuvia rajoituksia, ei ole sovellettavissa yhteisön tavaramerkin rekisteröintimenettelyssä. Kyseisessä säännöksessä tarkoitetaan nimittäin yhteisön tavaramerkin haltijan oikeussuojaan kohdistuvia rajoituksia elinkeinotoiminnassa. Mahdollinen tavaramerkkioikeuden loukkaaja voi siten puolustuksekseen tarvittaessa vedota tähän säännökseen torjuakseen kaikki väitteet, joiden mukaan hän on loukannut sellaisen yhteisön tavaramerkin, joka muodostuu erityisesti asianomaisen tavaran laatua tai muita ominaisuuksia osoittavista sanoista, haltijan oikeuksia. Asetuksen 12 artiklaa ei siis voida ottaa huomioon tavaramerkin rekisteröintimenettelyssä, sillä tällä säännöksellä ei anneta kolmansille oikeutta käyttää tällaisia sanoja tavaramerkkinä, vaan sillä ainoastaan turvataan kolmansille mahdollisuus käyttää näitä sanoja deskriptiivisesti eli tavaran laatua tai muita ominaisuuksia osoittavina merkintöinä sillä edellytyksellä, että nimeä käytetään immateriaalioikeuksien alalla sovellettavien hyvien liiketapojen mukaisesti.

(ks. 55 ja 56 kohta)